Άννα Ευθυμίου

Η Άννα Ευθυμίου (Γρεβενά, 10 Ιουνίου 1980) είναι Ελληνίδα δικηγόρος, Βουλευτής της Νέας Δημοκρατίας  στην εκλογική περιφέρεια Α' Θεσσαλονίκης και Υφυπουργός Εργασίας και Κοινωνικής Ασφάλισης στην Κυβέρνηση του Κυριάκου Μητσοτάκη από τον Μάρτιο του 2025. 

 Βιογραφικά στοιχεία 
Γεννήθηκε στις 10 Ιουνίου 1980 στα Γρεβενά και από το 1990 ζει στη Θεσσαλονίκη. Ο πατέρας της, Ταξιάρχης, ήταν συνταξιούχος καθηγητής φιλόλογος με καταγωγή από τον Πύργο Ιθώμης Καρδίτσας. Η μητέρα της, Ελένη, είναι συνταξιούχος δημόσιος υπάλληλος, κατάγεται από το Σπήλαιο Γρεβενών και έχει βλάχικες ρίζες από τη Σαμαρίνα Γρεβενών. Είναι παντρεμένη με τον Γιώργο Μάνο, Ηλεκτρονικό Μηχανικό & Μηχανικό Υπολογιστών, και έχουν αποκτήσει ένα γιο και μία κόρη.

 Σπουδές 
Είναι πτυχιούχος του τμήματος Νομικής του Αριστοτελείου Πανεπιστημίου Θεσσαλονίκης και κάτοχος μεταπτυχιακού τίτλου στον τομέα Δημοσίου Δικαίου και Πολιτικών Επιστημών του Α.Π.Θ.

 Επαγγελματική Πορεία 
Από το 2004 εργάζεται ως μάχιμη δικηγόρος, ενώ από το 2008 μέχρι και τον Μάρτιο του 2025 διατηρούσε δικό της δικηγορικό γραφείο στη Θεσσαλονίκη, με εξειδίκευση στο Διοικητικό, Εργατικό και Αστικό Δίκαιο. Από το Σεπτέμβριο του 2005 έως τον Ιούνιο του 2009 εργάστηκε προσφέροντας τις υπηρεσίες της οικειοθελώς ως δικηγόρος και στο γραφείο νομικής στήριξης των εργαζομένων στο Εργατικό Κέντρο Θεσσαλονίκης.

 Πολιτική 
Από τον Ιανουάριο του 2007 έως το Σεπτέμβριο του 2010 προσέφερε τις υπηρεσίες της από τη θέση της εντεταλμένης συμβούλου σε θέματα νεολαίας στο Δήμο Θεσσαλονίκης. Από τον Ιανουάριο του 2011 έως και τον Αύγουστο του 2014 ήταν Δημοτική Σύμβουλος στο Δήμο Θεσσαλονίκης με την παράταξη «Ομάδα Δημιουργίας».

Στις  εθνικές εκλογές του 2012 τοποθετήθηκε στη θέση της Εκπροσώπου της Ν.Δ. στα Μ.Μ.Ε. Β. Ελλάδος. Στις εθνικές εκλογές του Ιανουαρίου 2015 συμμετείχε στο ψηφοδέλτιο της Ν.Δ. ως υποψήφια Βουλευτής Α’ Θεσσαλονίκης και έλαβε 11.491 ψήφους. Στις εθνικές εκλογές του Σεπτεμβρίου 2015 συμμετείχε στο ψηφοδέλτιο της Ν.Δ. ως υποψήφια Βουλευτής Α’ Θεσσαλονίκης με το σύστημα της λίστας στην 8η θέση. Στις εκλογές του 2019,  εκλέχθηκε βουλευτής Α' Θεσσαλονίκης με τη ΝΔ με 14.928 ψήφους που της έδωσαν την 6η θέση. Στις εκλογές του 2023, εκλέχθηκε Βουλευτής Α' Θεσσαλονίκης με τη ΝΔ με 22.773 ψήφους, λαμβάνοντας την 5η θέση.

Από τον Οκτώβριο του 2023 έως τον Μάρτιο του 2025 ήταν μέλος της Εθνικής Αντιπροσωπείας στην Κοινοβουλευτική Συνέλευση του Συμβουλίου της Ευρώπης, με επικεφαλής την κ. Ντόρα Μπακογιάννη. Από τον Ιούλιο του 2024, ορίστηκε ως Αν. Κοινοβουλευτική Εκπρόσωπος της Νέας Δημοκρατίας.

Στις 15 Μαρτίου του 2025, έπειτα από απόφαση του Πρωθυπουργού, κ. Κυριάκου Μητσοτάκη, ορκίστηκε ως Υφυπουργός Εργασίας και Κοινωνικής Ασφάλισης. 

 Κοινωνική δράση 
Είναι ιδρυτικό μέλος της Οργάνωσης με την επωνυμία «Νέοι Ευρωπαίοι Οργανωμένοι Ικανοί» και διακριτικό τίτλο «Ν.Ε.Ο.Ι.». Είναι μέλος της Εταιρείας Μακεδονικών Σπουδών, της Ευξείνου Λέσχης Θεσσαλονίκης και της Χ.Α.Ν.Θ., στη UNICEF, του «Ελληνικού Παιδικού Χωριού» στο Φίλυρο, στο Σύλλογο «Αντικαρκινική Εταιρεία Β. Ελλάδος», στο Πανελλήνιο Αθλητικό Σωματείο Γυναικών «Καλλιπάτειρα», στην ανθρωπιστική οργάνωση «Lions Club Thessaloniki-Μέγας Αλέξανδρος» καθώς και στην οργάνωση «Ελπίδες».

 Παραπομπές 

 Εξωτερικοί σύνδεσμοι 
 Επίσημος ιστότοπος
 Ιστοσελίδα του Υπουργείου Εργασίας & Κοινωνικής Ασφάλισης
 Ιστοσελίδα της Βουλής των Ελλήνων

__ΕΥΡΕΤΗΡΙΟ__
Κατηγορία:Ελληνική Κυβέρνηση
Κατηγορία:Υπουργείο Εργασίας και Κοινωνικής Ασφάλισης (Ελλάδα)
Κατηγορία:Βουλευτές Α΄ Θεσσαλονίκης
Κατηγορία:Βουλή των Ελλήνων
Κατηγορία:Κυβέρνηση
Κατηγορία:Θεσσαλονίκη
Κατηγορία:Έλληνες πολιτικοί του 21ου αιώνα
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Απόφοιτοι της Νομικής Σχολής του Αριστοτελείου Πανεπιστημίου Θεσσαλονίκης
__ΜΕΠΠ__